**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2022. április 28-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2022. 03. 01. - 2022. 03. 31. közötti időszakban 117 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2022. március 31. napján tartott Közgyűlésen megalkotott rendelet 2022. április 6. napján került kihirdetésre:

• 5/2022. (IV.6.) önkormányzati rendelet a Szombathely Megyei Jogú Város területén végzett távhőszolgáltatásról szóló 8/2013. (III.6.) önkormányzati rendelet módosításáról – hatályba lépett 2022. április 7. napján;

A fenti rendelet a jogszabályi előírásoknak megfelelően megküldésre került a Vas Megyei Kormányhivatalnak, illetve a rendelet és az általa módosított rendelet feltöltésre került a www.szombathely.hu honlapra és a Nemzeti Jogszabálytárba. Továbbá a lakosság értesítése a rendelet kihirdetéséről a Városi TV útján megtörtént.

A 2022. március 31-i rendes Közgyűlésen elfogadott határozatok és a Közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a Közgyűlés és a bizottságok hatáskörébe tartozó döntések jogi kontrollját.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2022. március 1. – 2022. március 31. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2022.03.01. - 2022.03.31.** | |
| **Főszám** | **Alszám** |
| **A) PÉNZÜGYEK** | **8812** | **662** |
| A.1. Adóigazgatási ügyek | 8812 | 662 |
| **B) EGÉSZSÉGÜGYI IGAZGATÁS** | **3** | **26** |
| **C) SZOCIÁLIS IGAZGATÁS** | **224** | **1117** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **158** | **682** |
| E.1. Környezet- és természetvédelem | 16 | 48 |
| E.2. Építésügyek, településrendezés, területrendezés | 25 | 293 |
| E.3 Építésügy | 0 | 0 |
| E.4 Kommunális ügyek | 117 | 341 |
| **F) KÖZLEKEDÉS ÉS HÍRKÖZLÉSI IGAZGATÁS** | **168** | **472** |
| **G) VÍZÜGYI IGAZGATÁS** | **11** | **14** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **759** | **4853** |
| H.1. Anyakönyvi és állampolgársági ügyek | 219 | 457 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 9 |
| H.3. A Választásokkal kapcsolatos ügyek | 1 | 2539 |
| H.7. Igazságügyi igazgatás | 7 | 56 |
| H.8. Egyéb igazgatási ügyek | 531 | 1776 |
| **I) LAKÁSÜGYEK** | **111** | **493** |
| **J) GYERMEKVÉDELMI ÉS GYÁMÜGYI IGAZGATÁS** | **31** | **121** |
| **K) IPARI IGAZGATÁS** | **10** | **22** |
| **L) KERESKEDELMI IGAZGATÁS, TURISZTIKA** | **45** | **180** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **28** | **138** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **14** | **46** |
| **R) SPORTÜGYEK** | **1** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **205** | **2521** |
| U.1. Képviselő-testület iratai | 3 | 28 |
| U.2. Kisebbségi önkormányzat iratai | 0 | 3 |
| U.3. Szervezet, működés | 82 | 899 |
| U.4. Iratkezelés, ügyvitel | 14 | 70 |
| U.5. Személyzeti, bér- és munkaügyek | 2 | 539 |
| U.6. Pénz- és vagyonkezelés | 104 | 980 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **3** |
| X.1. Honvédelmi igazgatás | 1 | 1 |
| X.2. Polgári védelmi, katasztrófavédelmi igazgatás | 0 | 2 |
| **IKTATOTT ÜGYIRATOK SZÁMA ÖSSZESEN:** | **10581** | **11350** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda ellátta és ellátja továbbá a 2022. április 3. napjára kitűzött választásokkal kapcsolatos pénzügyi elszámolási és számfejtési feladatokat.

A **Vagyongazdálkodási és Városfejlesztési Iroda** az előző Közgyűlés óta folyamatosan végezte az SZMSZ-ben meghatározott feladatait.

Az előző közgyűlés óta eltelt időszakban 206 db iktatott ügyirat keletkezett az irodán.

**1.** Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés).

A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése).

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

Az 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásilleti meg az alábbi projektek megvalósítására:

* **Belterületi útfejlesztések:** A tervezés minden utcára vonatkozóan elkészült. A közbeszerzési eljárás megindításra került, ajánlattételi határidő április 26.
* **Gyöngyös-patak hídrekonstrukció:** Az engedélyköteles tervdokumentáció elkészült. A tervező megkérte az illetékes szakhatósági hozzájárulásokat. A híd engedélyezése folyamatban van.
* **a Vásárcsarnok környékének rekonstrukciója, kapcsolódó parkolók kialakítása:** A közbeszerzési eljárás megindításra került, ajánlattételi határidő: 2022. április 26.
* **Víztorony és környezetének fejlesztése, II. ütem:**

A közbeszerzési eljárás megindításra került, ajánlattételi határidő: 2022. április 28.

**Szombathely Megyei Jogú Város Fenntartható Energia és Klíma Akcióterve (SECAP)** adatainak feltöltése a Polgármesterek Szövetsége honlapra folyamatban van.

A **Gothard-kastély** Modern Városok Program projektben egyeztetések vannak folyamatban a támogatás felhasználásáról a kastély állagmegóvására, illetve többletforrás bevonásának lehetőségérre. Megtörtént a tervező felkérése a Vas Megyeri Kormányhivatal Építésügyi és Örökségvédelmi Főosztályával egyeztetett, csökkentett, illetve módosított műszaki tartalom terveinek elkészítésére. A szerződés előkészítése folyamatban van.

**A Szent Márton Terv II.** MVP projekt lezárult, a fel nem használt kb. 200 millió Ft támogatás visszafizetésre került, a záró beszámoló benyújtása megtörtént. A fel nem használt támogatás egyeztetéseket követően más MVP célra felhasználhatóvá válik.

A TOP közösségi szinten irányított helyi fejlesztési **(CLLD)** program keretében valamennyi projektben folyik a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben a kiviteli tervek és az árazott költségvetés elkészült. Az 1. sz. szakmai beszámoló benyújtásának és a tervek HACS Munkaszervezettel történő egyeztetésének előkészítése folyamatban van.

A **Belvárosi közösségi tér fejlesztése** projektben elkészültek a kiviteli tervek. Az 1. sz. szakmai beszámoló hiánypótlására dokumentumok kerültek benyújtásra. A módosítási kérelem hiánypótlása folyamatban van.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, előkészítés alatt áll a közbeszerzési eljárás. A közreműködő szervezet felé benyújtott módosítási igényünk jóváhagyás alatt van.

A **Tószer téri sportpálya közösségi célú fejlesztése című** projekt módosítási igényének hiánypótlása zajlik, elfogadását követően kezdődhet meg a közbeszerzési eljárás indítása.

A **Közösségi terek sportfunkciókkal való bővítése** és a **11-es Huszár úti lakótelepen lévő közpark közösségi célú fejlesztése** című projektek tekintetében módosítási kérelem benyújtása történt meg, melynek elfogadása folyamatban van. Ezt követően kezdődhet meg a közbeszerzési eljárás indítása.

A **TOP-7.1.1-16-H-ESZA-2020-02011** számú **DigIT-AGORA - Okos város, okos közösségek** című projekt keretében Szombathely Megyei Jogú Város Önkormányzata kezdeményezte a Konzorciumi Tag cseréjét, melyet a Közreműködő Szervezet 2022.04.06-án jóváhagyott.

A **TOP-7.1.1-16-H-ERFA-2020-00781** számú **„A gyöngyösszőlősi klubház fejlesztése”** című projekt esetében szerződésmódosítási kérelem formájában beküldésre került a Közreműködő Szervezet részére a műszaki tartalom változás indoklása, melyre 2022.04.11-én hiánypótlási felszólítás érkezett, ennek határideje 30 nap.

A **TOP-7.1.1-16-H-ERFA-2020-00780** számú **„A Szedreskert szabadtéri közösségi rendezvénytérré fejlesztése”** című projekt esetében a műszaki tartalomra vonatkozó módosítási idény 2022.02.16-án benyújtásra került a Közreműködő Szervezet részére, a hiánypótlási felhívásra a hiánypótlás 2022.04.08-án beküldésre került.

A Horizont2020-as **JUSTNature** projekt megvalósítása részeként a menedzsment csapat a helyi támogató csoport tagjainak kiválasztásán és meghívásán, valamint a projektmegvalósítás tudományos szintű vizsgálataihoz szükséges adatszolgáltatásokon dolgozik.

A „**Gazdaság-és foglalkoztatásfejlesztési partnerség a Szombathelyi járás területén**” című projekt megvalósítása 2022.03.31-én befejeződött. A Kormányhivatal által kezdeményezett módosítási kérelem Irányító Hatóság általi elbírálása megtörtént, a módosított támogatási szerződés aláírása folyamatban van. Újabb módosítási kérelem benyújtása ezt követően válik lehetségessé. A minősítési táblázat összeállítása és benyújtása az Innovációs és Technológiai Minisztérium Munkaerőpiaci Fejlesztési Főosztály részére megtörtént. A szakmai és pénzügyi záráshoz kapcsolódó tevékenység folyamatos, a záró beszámoló benyújtásának határideje 2022. jún. 29.

A „**Szombathely fenntartható mobilitási tervének elkészítése (SUMP)”** projektben a Trenecon Kft. által elkészített és megküldött SUMP szakértői változatát március 30-án online megbeszélés keretében egyeztettük a Trenecon Kft. szakértőivel. Elkészültek és megküldésre kerültek a környező települések polgármestereinek és a célzott partnerek részére a felkérő levelek a dokumentum véleményezésére.

Támogatást nyert a Horizont 2020 programon belül a **European City Facility** felhívásra 2021. decemberében benyújtott pályázat, amivel 60.000 EUR támogatást kap városunk egy energiahatékonysági és CO2 kibocsátás csökkentési célú beruházási koncepció elkészítésére. A támogatási szerződés aláírása előkészítés alatt van, április 12-én pedig előkészítő belső egyeztetésen határoztuk meg a beruházási koncepció elkészítésének első lépéseit.

A Waclaw Felczak Alapítvány „**Dwa bratanki**” felhívására benyújtott pályázatunk 100%-os támogatást nyert.

Együttműködésre kapott felkérést az Önkormányzat egy Horizont Európa pályázat előkészítésében. A NOTUS fantázianevű pályázatot 2022. szeptember 6-ig kell benyújtani, célterülete a fenntartható mobilitás terjedésének elősegítése, szervezése.

A **Tudományos és Technológiai Park** címpályázat elkészítésére vonatkozóan az alábbiak miatt szerződésmódosítás történt:

A tudományos és innovációs, a technológiai és az ipari parkokról szóló 799/2021. (XII.28.) Korm.rendelet a „Tudományos és Technológiai Park" cím kettéosztásával létrehozta az egyetemek által pályázható „Tudományos és Innovációs Park", illetve az önkormányzatok és gazdasági társasági társaságok által pályázható „Technológiai Park" kategóriákat.

A „Tudományos és Technológiai Park" kategória hatályon kívül került, így formailag a korábbi címpályázat is hatályát vesztette.

Az év eleji munkaterv szerint 2022. március 18-án lett volna az új Tanács alakuló ülése, amely azonban nem került összehívásra. A kialakult exlex állapotra tekintettel jelenleg nem lehetséges címpályázatot benyújtani addig, amíg a következő Tanácsülésen elfogadásra nem kerül az új felhívás.

Az előzményekre tekintettel a felek a szerződés határidejét módosították. A szerződés időtartama aláírástól az iparügyekért felelős miniszter támogató döntésének közléséig tart. A címpályázati dokumentáció Megrendelő részére történő átadásának határideje legkésőbb 2022. augusztus 31. napja, azzal a kiegészítéssel, hogy az új címpályázat megjelenését követően 15 napon belül a címpályázatot készítő köteles véglegesíteni a pályázati dokumentációt

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében az elmúlt időszakban 1 óvoda volt érintett:

* a **Gazdag Erzsi Óvoda:** (Szkendó Építő és Mélyépítő Mérnöki Kft.) A projekt fizikai zárása 2022.01.29. 2022.01.13-án benyújtásra került a használatbavételi engedély. 2022.01.28-án beküldésre került a Közreműködő Szervezet részére a záró szakmai beszámoló és a záró pénzügyi elszámolás, melyet 2022.03.02-án a Közreműködő Szervezet jóváhagyott.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében 2022. február 14-án mindkét fél részéről aláírásra került a kivitelezési szerződés. A munkaterület átadás időpontja 2022. február 22. napja volt. Jelenleg zajlik az építkezés.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt 2022.03.10-én támogatói döntésben részesült. A Miniszterelnökséggel megkötendő Támogatási Szerződés előkészítés alatt van.

Az **NKA Hangfoglaló Könnyűzene Támogató Program Kollégiuma** által támogatott **„Stratégia alkotás és a szombathelyi könnyűzenei élet fejlesztési koncepciójának kidolgozása”** projektben kapcsolatban a piackutatás elkészült, a tanácsadók elvégezték munkájukat. A projekt megvalósítása folyamatban van, a koncepció készül. Az elszámolás benyújtásának határideje meghosszabbodott, 2022.03.31-ről 2022.06.30-re módosult.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekttel kapcsolatban azajánlattételi felhívás a Miniszterelnökség Közbeszerzési Felügyeletért Felelős Helyettes Államtitkárságának Közbeszerzési Felügyeleti Főosztály részére (KFF) a folyamatba épített közbeszerzési ellenőrzés keretében megküldésre került. A kivitelezésre vonatkozó ajánlattételi felhívásra az ajánlatok beérkeztek, jelenleg a bírálat zajlik.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** és a **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projekttel kapcsolatban Támogatási Szerződés 2. számú módosítása a mérföldkövek és a projektzárás időpontok módosítása tárgyában elfogadásra került.

A **TOP-6.1.5-15-SH1-2019-00002** számú, **Ferenczy utca hiányzó szakaszának kiépítése**” című projekt kötelező nyilvánosság biztosítása tevékenység elvégzéstől szóló 1. sz. szakmai beszámoló elkészült.

A **„Szombathely-Zanat kerékpárút megvalósítása”** című projekttel kapcsolatban a közbeszerzési eljárás elindult, az ajánlattételi határidő: 2022. május 4.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekttel kapcsolatban benyújtott 20 sorszámú Támogatási Szerződés módosítás igény a műszaki tartalom módosítása, közbringa elem elhagyása és a projekt záró dátumának módosítási igénye elfogadásra került. A szemléletformáló tevékenység programtervének megvalósításának beszerzése folyamatban van.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

2022. március 17-től 2022. április 12-ig az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 7 |
| Adósságkezelés | 2 |
| Átmeneti támogatás | 167 |
| Krízis támogatás | 107 |
| Rendszeres gyógyszertámogatás | 8 |
| Temetési segély | 2 |
| Fűtési támogatás | 3 |
| Rendszeres gyermekvédelmi támogatás | 18 |
| Hátrányos helyzet megállapítása | 7 |
| Önkormányzati lakásban lakók lakbértámogatása | 16 |
| Nem önkormányzati lakásban lakók bérleti díj támogatása | 8 |
| **Összesen** | **345** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

**Lakás helyreállításának vállalásával történő bérbeadás:**

A környezettanulmányok elvégzését követően, a kérelmezőkkel történt személyes egyeztetések alkalmával, a SZOVA NZrt. által megküldött 13 db üres, helyreállítandó bérlakás pontos címét, alapterületét, szobaszámát és egyéb helyiségeinek felsorolását, komfortfokozatát, fűtési módját, valamint a felújítási költség összegét tartalmazó bérlakások listája alapján az igénylők megjelöltek 2 – 3 lakást, amelyeknek megtekintését követően nyilatkoztak arról, hogy részükre a felajánlott ingatlan megfelel-e. A bérleménykezelők a lakások megtekintését több időpont biztosításával tették lehetővé. Az egyeztetések során 107 kérelmezővel történt személyes, és több alkalommal telefonon történő konzultáció. Az egyeztetéseket követően 12 db helyreállítandó bérlakás került kijelölésre.

A Szociális és Lakás Bizottság, a 2022. februári ülésén 1 család részére a lakáshasználatuk meghosszabbításáról döntött, továbbá 5 család részére pedig *rendkívüli szociális krízishelyzetére tekintettel* önkormányzati tulajdonban lévő ingatlant jelölt ki. Az érintettek részére a bérlakások kijelöléséről szóló értesítések megküldése megtörtént.

**Az ukrán-orosz háború miatt fennálló humanitárius veszélyhelyzetben** a Szombathelyre érkező menekültek segítése céljából SZMJV Polgármesteri Hivatalában „Támogatópont” került létrehozásra, amelynek feladata az önkormányzat és intézményei által nyújtott szolgáltatásokhoz történő hozzáférés biztosításával kapcsolatos információátadás és ügyintézés (étkeztetés, lakhatás, egészségügyi alapellátás, bölcsődei/óvodai ellátás stb.), továbbá az állami szervek által nyújtott szolgáltatások  igénybevételével kapcsolatos felvilágosítás, közvetítés. Az ideérkező menekültek elszállásolása a Szombathelyi Egyházmegyei Karitász közreműködésével kerül biztosításra. Az elszállásolt menekültek részére napi egyszeri meleg étel kerül kiszállításra a Pálos Károly Szociális Szolgáltató Központ és Gyermekjóléti Szolgálaton keresztül.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2022. március 31 - 2022. április 13. napja között az alábbi feladatokat végezte:

Önként vállalt önkormányzati feladatok és civil területén végzett feladatok:

* Szent Márton Kártya ügyintézés,
* babaköszöntő csomagok előkészítése,
* kapcsolattartás a civil szervezetek képviselőivel,
* az Önkormányzati Támogatási Rendszerben regisztrációk jóváhagyása, elszámolások kezelése, lezárása,
* polgármesteri keret terhére támogatási szerződések elkészítése.

Egészségügy területén végzett feladatok:

* az Egészségügyi Szakmai Bizottság márciusi üléséről jegyzőkönyv elkészítése,
* márciusi bizottsági, közgyűlési határozatok végrehajtása,
* áprilisi közgyűlési, bizottsági előterjesztések elkészítése,
* támogatási szerződések előkészítése,
* fogorvosi praxis értékesítéséhez vélemények bekérése a Magyar Orvosi Kamarától és az Országos Kórházi Főigazgatóságtól,
* az egészségügyi kitüntetésre felterjesztésekhez - az orvosok vonatkozásában - vélemény kérése a Magyar Orvosi Kamarától,
* egészségügyi civil szervezetek részére elfogadott 2022. évi pályázati felhívás megjelentetése a honlapon és a sajtóban,
* a Háziorvosi Életpálya Modell aktuális kifizetéseinek előkészítése.

Kultúra területén végzett feladatok:

* 2022. márciusi bizottsági és közgyűlési határozatok végrehajtása,
* rendelkező levelek, támogatási szerződés készítése,
* áprilisi bizottsági, közgyűlési előterjesztések elkészítése,
* kulturális intézmények aktuális ügyeinek intézése,
* Települési Értéktár 2022. április 12-i ülésének előkészítése, lebonyolítása,
* Március 17-én a Városháza épületének zöld színben történő megvilágításának előkészítése,
* a Bookline könyvterjesztő hálózattal egy szerződés előkészítése, amely kapcsán május elején egy nyilvános olvasópont kerül kialakításra a Városháza előtt,
* a Bloomsday szervezése, találkozó szervezése Szombathelyen a Murális Műhely projekt alkotójával Szabó Eszterrel, valamint zoom megbeszélés az ír nagykövetséggel és a dublini Project Art Centerrel,
* április 2-án az Autizmus Világnapja alkalmából a Városháza épületének kék színben történő megvilágításának előkészítése,
* a Húsvéti Vásár előkészítése, megnyitójának, programjainak lebonyolítása,
* április 11-én a Költészet Napján a magyarázó utcanév táblák kihelyezése a Kisfaludy és Szelestey utcákban.

Köznevelés területén végzett feladatok:

* márciusi bizottsági, közgyűlési határozatok végrehajtása,
* áprilisi bizottsági, közgyűlési határozatok elkészítése,
* vagyonellenőrzési dokumentumok elkészítése,
* óvodák SZMSZ tervezetének elkészítése, iktatási tárgyköreinek kialakítása,
* ELAMEN Zrt-vel kötendő megállapodás elkészítése, a megküldött normaemelés költségvetési kihatásainak számítása,
* az óvodavezetők szabadságolásának dokumentálása,
* az óvodavezetők gépkocsival történő munkába járás költségtérítésének intézése,

A **Sport és Ifjúsági Iroda** vezetője az alábbi tájékoztatást adta az iroda munkájáról:

Kiírásra került a szombathelyi székhelyű sportszervezetek 2022. évi támogatására a pályázati felhívás, az iroda érkezteti és feldolgozza a sportszervezetek által benyújtott pályázatokat. Elkészítette az iroda a 2022. évben tervezetten megvalósításra kerülő szabadidősport programok összesítő anyagát. Folytatódott az óvodai és iskolai úszásoktatás téli turnusa is.

Az iroda megszervezte és lebonyolította a Városi Diáksport rendezvényeket, többek között:

általános és középiskolások részére különböző kategóriában kosárlabda diákolimpia versenyeket;

általános és középiskolások részére különböző kategóriában röplabda diákolimpia versenyeket;

általános iskolások részére különböző kategóriában kézilabda diákolimpia versenyeket;

általános iskolások részére különböző kategóriában labdarúgó diákolimpia versenyeket;

általános iskola alsó tagozatos lányok részére alap szintű tornaversenyt.

Az iroda megkezdte a nyári diáksport táborok szervezését, a Tavaszi Emlékmű Futás előkészítését, valamint elkészítette a Kalandváros intézményi látogatásának tavaszi beosztását.

Az iroda szervezésében első alkalommal került sor a Városi Asztalitenisz Versenyre.

Az iroda elvégezte a Kábítószerügyi Egyeztető Fórum soron következő ülésének lebonyolításával kapcsolatos feladatokat.

A Vasi Diák Közösségi Szolgálat informatikai rendszerének, feladatainak átalakítása, megújítása folyamatban van és az iroda elvégezte még a Vasi Diák Közösségi Szolgálat tevékenységéből fakadó adminisztratív feladatokat is.

A **Közgazdasági és Adó Osztály** vezetője az alábbi tájékoztatást adta az osztály munkájáról:

Az osztály 2022. március – 2022. április 13. beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

Az **Adókivetési Iroda** tevékenységéről az alábbi tájékoztatást adta:

A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján adóhatóságunk az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról. Az adóhatóság elektronikusan a hivatalos elérhetőségén értesíti azt az adózót, aki (amely) bevallás benyújtására, adatszolgáltatás teljesítésére elektronikus úton kötelezett, vagy választása szerint elektronikusan nyújtotta be a bevallását.

Az adóhatóság a 2022. március 16-i fizetési határidőre tekintettel elkészítette és a jogi személyek és egyéni vállalkozók részére elektronikus tárhelyükre kézbesítette (cégkapu ill. ügyfélkapu) az adószámla kivonatokat. A magánszemélyek részére a befizetéshez szükséges készpénz átutalási megbízásokat is tartalmazó egyenlegértesítő elkészült, melyek postai úton történő kézbesítése szintén megtörtént.

A 4 milliárd forint nettó árbevételt vagy mérlegfőösszeget meg nem haladó mikro-, kis- és középvállalkozások esetében a helyi iparűzési adó mértéke - a 2021. évvel azonos módon – a 2022. évben sem lehet 1 százaléknál magasabb, illetve ezen adózók 2022-ben is jogosultak arra, hogy az egyes esedékességi időpontokban csak a helyi iparűzési adóelőlegük 50 %-át fizessék meg. A helyi adókról szóló 1990. évi C. törvény előírása alapján az önkormányzati adóhatóság automatikusan, az előleg-mérséklésről 2021. évben már megtett nyilatkozatok, illetve 2022. február 25-ig benyújtott nyilatkozatok alapján csökkentette a 2022. március 16-ig esedékes adóelőleg-kötelezettség összegét.

Az **Adóvégrehajtási és Könyvelési Iroda** a hátralékkal rendelkező adózókat folyamatosan felszólítja a tartozásuk rendezésére, ennek elmaradása esetén velük szemben végrehajtási intézkedéseket foganatosít, amelyek keretében hatósági átutalási megbízások (inkasszók) kerülnek benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja a követelésüket és kényszeríti ki a teljesítést.

Az Adóvégrehajtási és Könyvelési Iroda 2022. 03. 01. és 2022. 04.12. közötti időszakban a külön jogszabályokban meghatározott esetekben 120 db adó- és értékbizonyítvány készített el és küldött meg a kérelmezők részére.

|  |  |  |  |
| --- | --- | --- | --- |
| **KIMUTATÁS A 2022. ÁPRILIS 8-IG BEFOLYT ADÓBEVÉTELEKRŐL** | | | |
|  |  |  |  |
| Számlák megnevezése | 2022. évi előirányzat | 2022. 04.08.-ig befolyt | Teljesítés az éves előirányzat %-ban |
| iparűzési adó | 8 200 000 000 Ft | 3 697 535 090 Ft | 45,09% |
| építményadó | 1 234 000 000 Ft | 598 125 026 Ft | 48,47% |

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást.

Közreműködött az északi iparterület rendezésével, a terület kiajánlásával, értékesítésével kapcsolatos feladatok ellátásában. A városvezetés által kezdeményezett befektetői megbeszéléseken részt vett, valamint a víz- és szennyvízhálózat kiépítésével, valamint az áramellátással kapcsolatos egyeztetéseket szervezett és folytatott le.  A volt Sylvester János Nyomda területének adásvételével, az épület rendeltetésének megváltoztatásával, a településrendezési eszköz módosításával és változtatási tilalom elrendelésével kapcsolatos témakört megvizsgálta, ebből előterjesztés is készült. A volt Latex telephelyén lévő beépítetlen terület fejlesztésével kapcsolatos egyeztetéseket folytatott le.

Jegyzői, polgármesteri válaszleveleket készített, főépítészi tájékoztatást nyújtott az ügyfelek megkeresésére válaszolva. Tervezői szakmai konzultációkat folytattunk le, valamint szavazati joggal a főépítész részt vett az állami főépítész által összehívott Területi Tervtanács ülésén. A településrendezési eszköz módosításához beérkezett kérelmekről egyeztett a városvezetéssel.

A **Hatósági Osztály** vezetője az alábbi tájékoztatást adta az osztály munkájáról:

Az előző beszámoló óta az osztály munkáját érintően jogszabályváltozások nem kerültek kihirdetésre, illetve nem léptek hatályba.

Az **Általános Hatósági Iroda** 2022. március havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2022. március 1-31. között az alábbi új anyakönyvi események történtek:

* születés anyakönyvezése: 157,
* házasságkötés: 33,
* bejegyzett élettársi kapcsolat: 1,
* haláleset anyakönyvezése: 229.

Az anyakönyvvezetők végzik emellett a papíralapú bejegyzések, adatváltozások rögzítését az Elektronikus Anyakönyvbe. 2022. március 1-31. között a bejegyzett események száma az alábbiak szerint alakult:

* születési események és ehhez kapcsolódó változások: 404,
* házassági bejegyzések és ehhez kapcsolódó változások: 96,
* halotti bejegyzések: 15.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2022. március hónapban 53 ügyben kellett elvégezni ezeket a feladatokat.

2022. március hónapban 6 fő állampolgársági eskütételére került sor.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők közreműködtek 1 állampolgársági eskütételen is.

Továbbá az alapfeladatokon túl a városi ünnepségeken is közreműködtek:

* március 4-én Szombathely bombázásának 77. évfordulója alkalmából tartott megemlékezésén;
* március 15-én az 1848-49-es forradalom és szabadságharc 174. évfordulójára rendezett megemlékezésen.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2022. március 1-31. között 177 ügyben indult meg a hagyatéki leltározás, összesen 1368 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2022. március hónapban összesen 62 kérelem érkezett:

* 19 kereskedelmi és kulturális célú közterület-használati kérelem;
* 37 kereskedelmi tevékenységgel kapcsolatos kérelem;
* 2 szálláshely-szolgáltatási tevékenységgel kapcsolatos kérelem;
* 3 teleppel kapcsolatos kérelem;
* 1 piacüzemeltetéssel kapcsolatos kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését. 2022. március hónapban 5 db kereskedelmi tevékenységgel, 10 db teleppel kapcsolatos helyszíni szemle megtartására került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, megkeres más hatóságokat, tájékoztatásokat ad.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2022. március hónapban összesen 139 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2022. március hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2022. március | 147 | 85 |

A Hatósági Osztályhoz tartozó **Közterület-felügyelet** 2022. március 1-31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 170 db lakossági bejelentés érkezett. A lakossági bejelentések a Közterület-felügyelet felé 145 esetben telefonon, 24 esetben elektronikus úton, 1 esetben pedig személyesen történtek.

A Szombathelyi Rendőrkapitányság hivatalos megkeresésére 4 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 2 esetben alkalmazott hangszórón keresztül figyelmeztetést, valamint 6 esetben alkalmazott feljelentést. 65 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság különböző szervezeti egységei összesen 14 esetben, a SZOVA NZrt. és a SZOMPARK Kft. a munkavégzésük elősegítése érdekében 4 esetben kértek segítséget.

1. Gépkocsizó reagáló szolgálat

A reagáló szolgálat a fenti időszakban 122 esetben alkalmazott szabálysértések észlelése esetén figyelmeztetést. 8 esetben helyszíni bírságot, 59 esetben a gépjármű üzembentartójának távollétében helyszíni bírságot szabott ki, illetve 35 esetben alkalmaztak feljelentést, és 465 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé. A reagáló egység gépjárművek forgalomra alkalmatlan állapota miatt összesen 29 esetben kezdeményezett eljárást.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 339 esetben alkalmaztak figyelmeztetést. Közrendvédelmi szabálysértések miatt a felügyelők 62 esetben éltek a figyelmeztetés lehetőségével.

Helyszíni bírságot közúti közlekedési szabályok megszegése miatt 99 esetben, közrend elleni szabálysértés elkövetése miatt 2 esetben szabtak ki. A kiszabott bírságok összege összesen 1.305.000,- forint volt.

Szabálysértési feljelentést közúti közlekedési szabályok megszegése miatt 3 esetben, közrend elleni szabálysértés elkövetése miatt 2 esetben alkalmaztak.

A járőrszolgálat által mobiltelefonos applikáción keresztül összesen 39 jelzés került beküldésre, amelyek további intézkedéseket igényeltek.

A Rákóczi Ferenc utca 104. szám alatt található szelektív hulladékszigetnél lévő térfigyelő kamera helyszínén az illegális hulladék lerakások megfigyelése, ellenőrzése folyamatos. A közbiztonsági térfigyelő kamerarendszernek és a járőrszolgálat általi fokozott ellenőrzésnek köszönhetően a szelektív sziget köztisztasága nagy mértékben javult.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított.

A belváros közbiztonságának és köztisztaságának növelése és annak megóvása érdekében továbbra is állandó járőrpár hajtja végre a közterületi ellenőrzéseket, valamint a szükséges intézkedéseket.

1. Mezőőri szolgálat

A mezőőri szolgálat munkatársai a külterületi részeken 1 esetben észleltek és dokumentáltak illegális hulladéklerakást, amelyben a szükséges intézkedéseket maradéktalanul megtették és lefolytatták. A Szombathelyi Rendőrkapitányság irányába nem vált szükségessé büntető eljárás kezdeményezése. Redmine applikáción keresztül 4 esetben történt jelzés leadása.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2022. márciusi tevékenységéről az alábbiakban számolok be:

|  |  |
| --- | --- |
| 2022. március hónap | db |
| A hónap 1. napján a telepen lévő kutyák száma | 5 |
| Közterületen befogott kutya | 6 |
| A telepről a gazdának átadott kutya | 4 |
| Örökbeadott kutya | 1 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Lakossági bejelentésre közterületen keresett, de meg nem talált kóbor eb | 0 |
| Kutyatetem | 3 |
| Egyéb állattetem (galamb, sün, macska, patkány stb.) | 7 |
| A hónap utolsó napján a telepen lévő kutyák száma | 6 |

1. Egyéb feladatok

*Forgalomra alkalmatlan gépjárművek:* A fenti időszakban összesen 43 esetben történt észlelés. 14 db gépjármű került elszállításra, amelyből egy gépjárművet sem váltottak ki a tulajdonosok.

A közterületről a korábbi években elszállított gépjárművek közül összesen 4 esetben történt forgalomból való végleges kivonás az illetékes kormányhivatal által. Ezen felül folyamatban lévő kérelmezési eljárásunk 6 esetben van.

A Felügyelet a tulajdonjogban történt változás bejegyzésének elmulasztása miatt hivatalból 2 esetben kezdeményezte járművek ideiglenes kivonását. Továbbá a felügyelők 2 esetben észleltek külföldi hatósági jelzéssel ellátott forgalomra alkalmatlan gépjárművet.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 16 esetben történt közigazgatási eljárás kezdeményezése.

*Zöld területen való várakozás miatti közigazgatási eljárás:* A fenti időszakban összesen 29 esetben indított a felügyelet új közigazgatási hatósági eljárást az elkövetett szabályszegések miatt. Összesen 27 esetben történt határozathozatal, amelyből 21 esetben figyelmeztetés közigazgatási szankció került kiszabásra, 6 határozatban pedig a jogsértés el nem követése került megállapításra.

Jelenleg 10 közigazgatási eljárás van folyamatban.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A veszélyhelyzet elrendelésének időszakában a Közbeszerzési Bíráló Bizottság megszakítás nélkül végezte munkáját, határozatait a módosított ügyrendnek megfelelően távszavazás útján hozta meg. A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP Képtár eszközbeszerzés IV.**  (informatikai eszközök) | A beérkezett ajánlatok bírálata folyamatban van, hiánypótlások műszaki értékelése zajlik. |
| 4. | **TOP Szombathely-Balogunyom kerékpárút** | A nyertes ajánlattevővel, az Alpok Terra Kft-vel a szerződés 2022. március 17. napján aláírásra került. |
| 3. | **TOP Szombathely – Vép kerékpárút** | A nyertes ajánlattevővel, az Alpok Terra Kft-vel a szerződés 2022. március 28. napján aláírásra került. |
| 4. | **Fitnesz parkok és streetball pályák kialakítása, Szőllősi kultúrház fejlesztése, Szedreskert szabadtéri színpad kialakítása (CLLD projekt)** | A közbeszerzési műszaki dokumentáció átdolgozására van szükség, amelyet a tervező jelenleg készít. Az átdolgozást követően indítható a közbeszerzési eljárás. |
| 5. | **TOP – Képtár vizesblokk felújítása II.** | Ajánlattételi határidő: 2022. május 4. |
| 6. | **Játszóterek fejlesztése (CLLD)** | A közbeszerzési műszaki dokumentáció módosítása az Államkincstárnál jóváhagyás alatt van. A módosítások jóváhagyását követően indítható a közbeszerzési eljárás. |
| 7. | **Zanati kerékpárút** | Ajánlattételi határidő: 2022. május 4. |
| 8. | **Belterületi utak fejlesztése**  **(Paragvári u., Nádasdy u., Magyar u., Dozmat u.)** | Ajánlattételi határidő: 2022. április 26. |
| 9. | **Víztorony – KRESZ Park felújítása** | Ajánlattételi határidő: 2022. április 28. |
| 10. | **Vásárcsarnokhoz kapcsolódó parkolók kialakítása** | Ajánlattételi határidő: 2022. április 26. |

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján 2022. március 18. és 2022. április 18. napja közti időszakban az *iktatott ügyek száma 659 db*, amelyből

* parkfenntartás 34 db,
* közutak, közterületek üzemeltetése és fenntartása
* kezelői hozzájárulások (közművek elhelyezése,

közterületek bontása, útcsatlakozások kialakítása,

rendezvények) 193 db,

* úthiba 27 db,
* behajtási engedély 10 db,
* telephely igazolások 10 db,
* köztemetők üzemeltetése és fenntartása 1 db,
* csapadékvíz-elvezetés 4 db,
* helyi közösségi közlekedés 21 db,
* a köztisztaság 91 db,
* kéményseprő ipari közszolgáltatás 5 db,
* az e-közműegyeztetéssel, a nem közművel összegyűjtött

háztartási szennyvíz begyűjtéséről és ártalommentes elhelyezése 0 db,

**Összesen: 396 db**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2022. március 18. és 2022. április 18 napja közti időszakban *az iktatott hatósági ügyek szám 284 db*, amelyből

* fakivágás 45 db,
* közterület-használat 106 db,
* vízgazdálkodás 0 db,
* környezetvédelem (zajvédelem és egyéb) 45 db,
* hulladékgazdálkodás 88 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, valamint javítása a városban folyamatosan történik.

A város területén lévő zárt csapadékcsatorna és víznyelő mosatása időjárástól függően folyamatosan kerül elvégzésre.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából, melynek a bérlését a város 2022. január 1-től megrendelte, de az elszállítás díját nem az önkormányzat fizeti.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik Irodánk felé.

20 civil szervezet csatlakozott már a programhoz, így több park és játszótér örökbefogadása van folyamatban. Az együttműködési megállapodások megkötése folyamatosan történik.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A Szombathelyi Parkfenntartási Kft. a parkfenntartási feladatokat, mint fametszést, parkok takarítását, balesetveszélyes fák kivágását, fa pótlásokat és a fűnyírást folyamatosan végzi.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatos.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezőjének kiválasztására vonatkozó közbeszerzési eljárás eredményesen zárult, a kivitelezési szerződés 2022. március 28-án aláírásra került. A munkaterület átadása 2022. április 14-én megtörtént.

**Szombathely-Balogunyom településeket összekötő kerékpárút** szakaszra vonatkozó közbeszerzési eljárás eredményesen zárult, a kivitelezővel a szerződéskötés 2022. március 17-én megtörtént.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat keretén belül a kivitelező, Inter-Alp Építőipari és Szolgáltató Kft. az építési munkákat megkezdte, a munkavégzés folyamatos.

Eszközbeszerzésre vonatkozó indikatív ajánlatkérés folyamatban van.

**TOP-6.1.4-16 „Képtár turisztikai fejlesztése”** című pályázat:

Az informatikai eszközök beszerzésére vonatkozóan az ajánlatok megérkeztek, azok műszaki-szakmai értékelése folyamatban van.

A Képtár épületébe látogatók részére fenntartott női-férfi vizesblokk felújítására vonatkozó közbeszerzési eljárás eredménytelenül zárult. A megismételt eljárás előkészítése folyamatban van.

**TOP-6.5.1-16-SH1-2018-00002 "Oladi Szakgimnázium és Szakközépiskola energetikai korszerűsítése"**. A kivitelezési munkákra szerződött IMOCENT Kft. a kivitelezési munkákat folyamatosan végzi. A jelenlegi készültségi szint hozzávetőlegesen 85%.

**TOP-6.1.5-15-SH1-2019-00002 Ferenczy I. utcai fejlesztés:** a kivitelező beszerzésére vonatkozó közbeszerzési eljárás eredményesen zárult, a legkedvezőbb ajánlatot adó Strabag Generálépítő Kft.-vel a szerződéskötés megtörtént. A munkaterület 2022. március 11-én átadásra került, a kivitelezés megkezdődött.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kiviteli tervdokumentáció rendelkezésre áll. A közbeszerzési eljárás megindítása előkészítés alatt.

**TOP-7.1.1-16-H-101-1** **A Tószer téri sportpálya közösségi célú fejlesztése - streetball pályák projektben:** a kiviteli tervdokumentáció rendelkezésre áll. A közbeszerzési eljárás megindítása előkészítés alatt.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a 11-es Huszár úti 2 db streetball pálya kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 (Nagy László utca - Kodály Zoltán utca) és 6615/31 hrsz. (Barátság utca) alatti ingatlanokon a játszótér felújítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** az örökségvédelmi engedély rendelkezésre áll, a kiviteli tervdokumentáció és az árazott költségvetés elkészült, a közbeszerzési eljárás előkészítése megkezdődött.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kiviteli tervdokumentáció és tervezői költségvetés rendelkezésre áll. A közbeszerzési eljárás megindítása előkészítés alatt.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** az engedélyezési és teljes körű kiviteli tervdokumentáció árazott és árazatlan költségvetés elkészült. A közbeszerzési eljárás megindítása előkészítés alatt.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtott be az Önkormányzat a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van.

**Gothard kastély állagmegóvási munkái:**

A gombamentesítéssel összefüggő feladatokra vonatkozó tervezőbeszerzés megkezdődött.

**1625/2021. (IX.3.) Korm. határozat szerinti 905 millió Ft támogatás**

* A Vásárcsarnok környezetének rekonstrukciójához (parkolók létesítése, út és járda korrekciók) készült kiviteli tervdokumentáció, illetve a tervezői költségbecslés rendelkezésre áll, a közbeszerzési eljárásban az ajánlattételi határidő: 2022. április 26.
* A Víztorony környezetének fejlesztéséhez (útfejlesztések és játszótér létesítése) készült kiviteli tervdokumentáció és árazott költségvetés rendelkezésre áll, a közbeszerzési eljárásban az ajánlattételi határidő: 2022. április 28.
* A Szent István király utcai hídrekonstrukcióra vonatkozó tervezési szerződés megkötésre került, a tervek e-közműre történő feladása megtörtént, az engedélyezési tervek elkészültek, az engedélyezési folyamat elindult.
* Belterületi útfejlesztésekkel összefüggésben a közbeszerzési eljárás kiírásra került, ajánlattételi határidő 2022. április 26.

A támogatásból megvalósuló egyes elemekkel összefüggésben a műszaki ellenőrrel a szerződéskötés megtörtént.

**1625/2021. (IX.3.) Korm. határozat szerinti + 300 millió Ft támogatás**

Zanati kerékpárút fejlesztése projekt: a Zanati kerékpárút építési engedélye rendelkezésre áll. A műszaki ellenőr megbízási szerződéskötés megtörtént. A feltételes közebszerzési eljárás kiírásra került, ajánlattételi határidő 2022. május 4.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Szombathely-Kőszeg ivóvízellátási rendszer, valamint a szennyvízelvezetési és -tisztítási rendszer részét képező települési önkormányzatok, mint ellátásért felelősök a víziközmű szolgáltatásról szóló 2011. évi CCIX. törvényben kötelezően előírt víziközmű vagyonértékelési feladatok elvégzésére a Vasivíz Zrt.-vel kötöttek megbízási szerződést. A Vasivíz Zrt. a lefolytatott közbeszerzési eljárást követően a feladatra a Pátria Consult Gazdasági Tanácsadó és Vagyonkezelő Zrt.-vel szerződött. A szerződött fél a munkákra vonatkozó részletes ütemtervet átadta. A szerződésekhez kapcsolódóan a vagyonértékelés finanszírozásáról, valamint a vagyonértékelési folyamat lebonyolításához kapcsolódó pénzügyek kezeléséről szóló, finanszírozási pontosításokat rögzítő nyilatkozat aláírása megtörtént.

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került.

A Vasivíz Zrt. a Szombathely-Kőszeg Térségi víziközmű rendszeren képződött víziközmű használati díj terhére elszámolható beruházásait, felújítási-pótlási munkáit ütemezetten végzi. A 2021-2035 időszak GFT-je (Gördülő Fejlesztési Terv) módosításának egyeztetése megtörtént. A 2011. évi CCIX. törvény és az 58/2013. (II.27.) Korm. rendelet szerint a Magyar Energetikai és Közmű-szabályozási Hivatal (MEKH) jóváhagyásának beszerzése megtörtént.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

**Egyéb tervezések:**

* Bakó utcai nagy játszótér tervezési feladatokra vonatkozóan a tervező beszerzésre, és a tervezési szerződés aláírásra került, a tervezés folyamatban van.
* Szent István király utca – Rumi út csomópontjában gyalogos átkelőhely kialakítására vonatkozó engedélyezési és teljeskörű kiviteli terv elkészítésére vonatkozóan az ajánlatkérés kiküldésre került, az ajánlatok beérkeztek. A szerződéskötés folyamatban van.
* 86. számú Rédics-Szombathely-Mosonmagyaróvár másodrendű főút 80+153 km szelvényében lévő csatlakozás ideiglenes használatára vonatkozó tervdokumentáció elkészítésére vonatkozóan az ajánlatkérés kiküldésre került, az ajánlatok beérkeztek. A szerződéskötés folyamatban van.

Az **Informatikai Iroda** az előző Közgyűlés óta eltelt időszakban napi szinten felügyelte és

karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Publikálta az osztályok által előkészített iForm űrlapokat.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2022. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2021. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2022. áprilisban befejeződött a Szombathely Városi Vásárcsarnoknál a 2017-2020. gazdasági évekre vonatkozó költségvetési gazdálkodás szabályszerűségének vizsgálata. Az ellenőrzés célja annak megállapítása volt, hogy az intézmény gazdálkodásának szabályozottsága megfelel-e a hatályos jogszabályokban foglaltaknak, továbbá kiterjedt a vizsgálat a szervezet gazdálkodásának áttekintésére, valamint a belső kontrollok működésének megítélésére.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

Ezen időszakban új vizsgálatot indított el az iroda a Savaria Megyei Hatókörű Városi Múzeumnál a 2017-2020. gazdasági évekre vonatkozó költségvetési gazdálkodás szabályszerűségének vizsgálata tárgyában az alábbi szempontok szerint:

* A gazdálkodás szervezettsége, célszerűsége;
* Az intézmény pénzügyi gazdálkodása;
* Számviteli előírások érvényesülése;
* Az intézményi vagyon változásának értékelése;
* A leltározás és a selejtezés ellenőrzése;
* A gépjárművek üzemeltetésének ellenőrzése;
* A belső kontrollrendszer kialakítása és működtetése.

A vizsgálat várhatóan május közepén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről:

Az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A 2022. április 3-i választásokhoz kapcsolódó technikai előkészületeket, illetve a választásokat követően a szükséges bontásokat és az eszközök visszaszállítását végrehajtotta.
* A Szent László király utcai volt Epcos telephelyen lévő raktárépület helyett egy másik csarnokot kellett keresni az önkormányzati és a hivatali eszközök tárolására. A pályázat kiírásra megtörtént, és a nyertes pályázóval ez év végéig szerződés megkötésre került e feladat ellátására.
* Ugyancsak pályáztatás eredményeként egy éves szerződés keretében biztosításra került a Hivatal és a Közterület–Felügyelet klimatizálása, valamint a Hivatal épületében lévő liftek működtetése, felügyelete. Az üdítőitalok beszállítására vonatkozó szerződés megkötése is megtörtént.

Kérem a Tisztelt Közgyűlést tájékoztatóm elfogadására.

**Szombathely, 2022. április „ ”**

**/: Dr. Károlyi Ákos :/**

**HATÁROZATI JAVASLAT**

**.…/2022. (IV. 28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal